text: Ellen har været spejder i mere end 50 år
  18 maj 2018 kl. 19.57
  Alder er ingen hindring, heller ikke når man er spejder. Det er Ellen Wyke fra Erritsø et levende bevis på.
  I 1918 startede de grønne spejdere i Fredericia.
  Nu 100 år senere er de der stadig. Den 80-årige spejderleder Ellen Wyke har været med i mere end halvdelen af årene.
  - Det har ikke ændret sig så forfærdelig meget, synes jeg. Det praktiske spejderarbejde er noget af det samme, siger hun.
  Spejderne har faktisk fremgang i antallet af medlemmer, men det er blevet sværere at finde spejderledere som Ellen.
  - I dag, synes jeg, at det er meget mig selv og mig selv; jeg skal ud at løbe, jeg skal i fitnesscenter, jeg skal dit, og jeg skal dat. I stedet for at tage ud at opleve noget med sine børn, siger den erfarne spejder.
  
  Et godt forbillede
  Jan Mølgaard Nielsen, der er gruppeleder for spejdergruppen, mener, at Ellen er et godt forbillede.
  - Man kan se, at der er en fremtid, selvom man er lidt oppe i årene. Det viser, at man ikke behøver at blive pensioneret.
  Ellen Wyke har da også tænkt sig at forsætte et stykke tid endnu.
  - Jeg bliver ved, indtil jeg sætter træskoene. Måske kommer jeg med rollator, hvem ved?, siger Ellen Wyke.
  